Bejaarde KZN-egpaar op plaas oorval(Argieffoto: Maroela Media) Die minister van landbou, grondhervorming en landelike ontwikkeling, Thoko Didiza, het haar kommer uitgespreek oor die voortgesette aanval op boere ná ’n bejaarde egpaar verlede Vrydag op hul plaashuis in die suide van KwaZulu-Natal oorval en aangerand is. Die boer (80) en sy vrou (73) is tydens die voorval beseer. Kol. Thembeka Mbele, woordvoerder van die polisie, sê drie mans het die middag omstreeks 16:20 toegang tot die huis op hul plaas in die Crowder-omgewing, digby Umkomaas, verkry. Die mans was met messe bewapen. “Die mans het die egpaar in die huis oorval en aangehou,” vertel Mbele. “Hulle het ŉ televisie en kontant gesteel en in die boer se voertuig van die plaas gevlug.” Die polisie ondersoek ŉ saak van huisroof en niemand is nog in verband met die voorval in hegtenis geneem nie. Didiza sê ’n aanval op ŉ boer is ŉ aanval op die land se voedselsekerheid. “Die boer speel ŉ kardinale rol om die produksie van volhoubare voedsel vir die land en Afrika in geheel te verseker,” sê sy. Didiza het die egpaar ŉ spoedige herstel toegewens. Sy het ook ŉ beroep op die polisie gedoen om alles in hul vermoë te doen om seker te maak die skuldiges ry aan die pen.